Dwelms in Klapmuts gekry | Netwerk24
Dwelms in Klapmuts gekry
Dwelms ter waarde van sowat R15 800 is Donderdag 13 Februarie in Mandelapark in Klapmuts gevind.
Die polisie in Klapmuts het drie verdagtes tydens ’n klopjag in hegtenis geneem ná hulle waardevolle inligting van die gemeenskap ontvang het.
Die verdagtes is Donderdag 13 Februarie om 15:00 in ’n informele nedersetting in Mandelapark vasgekeer. Hulle is as Siceb Boyce (30), Yondela Boyce (27) en Sakumzi Ntsunguzi (25) geïdentifiseer.
“Met ondersoek het die polisie ’n klein plastiese sakkie met 43 gram tik, 231 klein pakkies tik, 30 Mandrax-pille, drie halwe Mandrax-pille en 350 pakkies met dagga gevind. Alles met ’n straatwaarde van sowat R15 800,” sê polisiewoordvoerder kapt. Basil Seekoei.
Die verdagtes het op 14 Februarie in die Paarl-landdroshof op ’n aanklag van dwelmhandel verskyn.